1889-це чистэ А.Ф. Юртов урьвакстсь. Никс саизе Самарань епархиянь училищань трянь-кастонь тейтеренть Березовская Аннань. Секе иестэнть сынь тусть эрямо мокшонь Сыре Бинарадка велев, ков Авксентий Юртов кучозель учителекс. Мокшонь келенть сон содылизеть а пек, секс тонавтомс тензэ стакаль. А шождаль эрямозояк: властень кирдейтне а пек мелявтсть «лияраськень» школань тонавтыцятнеде. Теде башка веленть ланга ютась ёндол ды пурьгине марто човор виев давол, сон тюшумбар нолдызе школантькак, Юртовнень эрямо кудосткак. Палсть Авксентий Филипповичень веси кирьяпусмотне, конёвонзо, ды 1891-це иень кизна сон полавтсы тонавтыцянь тевенть церковасо служамонть лангс: яволявтсь эседензэ Пазнэнь кемемань ёжось, кона совась эйзэнзэ Казанень семинариясо тонавтнемстэ.